ET Euroopa Liidu Teataja L 8/45

KOMISJONI OTSUS,

22. detsember 2006,

millega võetakse vastu teatavad üleminekumeetmed, mis käsitlevad toorpiima saadetisi töötlemisettevõtetesse ja nimetatud toorpiima töötlemist Rumeenias vastavalt Euroopa Parlamendi ja nõukogu määrustele (EÜ) nr 852/2004 ja 853/2004

(teatavaks tehtud numbri K(2006) 6963 all)

(EMPs kohaldatav tekst)

(2007/27/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Bulgaaria ja Rumeenia ühinemislepingut, eriti selle artikli 4 lõiget 3,

võttes arvesse Bulgaaria ja Rumeenia ühinemisakti, eriti selle artiklit 42,

ning arvestades järgmist:

(1) Euroopa Parlamendi ja nõukogu 29. aprilli 2004. aasta määruses (EÜ) nr 852/2004 toiduainete hügieeni kohta (1) on sätestatud toiduainete hügieeni üldeeskirjad toidukäitlejatele, mis põhinevad ohuanalüüsil ja kriitiliste kontrollpunktide põhimõtetel. Sellega nähakse ette, et toidukäitlejad peavad täitma nimetatud põhimõtetele rajanevaid struktuurinõudeid. Euroopa Parlamendi ja nõukogu 29. aprilli 2004. aasta määruse (EÜ) nr 853/2004, millega sätestatakse loomset päritolu toidu hügieeni erieeskirjad, (2) täiendab määruses (EÜ) nr 852/2004 sätestatud eeskirju. Määruses (EÜ) nr 853/2004 sätestatud eeskirjad sisaldavad erinõudeid piimatöötlemisettevõtetele ning hügieeninõudeid toorpiima ja piimatoodete kohta.

(2) Rumeenia ühineb Euroopa Liiduga 1. jaanuaril 2007. Ühinemise ettevalmistamisel tuleb piimatöötlemisettevõtetes läbi viia struktuurilised muudatused, et täita määruses (EÜ) nr 852/2004 sätestatud struktuurinõudeid. Alates aastast 2004 on ühenduse struktuurinõuetega vastavuses olevate ettevõtete arv kasvanud 12lt 123le.

(3) Määruses (EÜ) nr 853/2004 sätestatud hügieeninõuetega vastavuses oleva toorpiima osa, mis saadetakse määruses (EÜ) nr 852/2004 sätestatud struktuurinõuetele vastavatesse piimatöötlemisettevõtetesse, on siiski suurenenud väga vähe. 5,6 miljonist tonnist 2005. aasta toorlehmapiima aastakogutoodangust saadeti piimatöötlemisettevõtetesse 0,38 miljonit tonni nõuetele vastavat piima.

(4) Võttes arvesse praegust olukorda on asjakohane sätestada üleminekumeetmed seoses piimasektori korraldusega Rumeenias.

(5) Selles suhtes lubatakse Bulgaaria ja Rumeenia ühinemisakti VII lisa V peatüki I alajao punkti c kohaselt teatavatel piimatöötlemisettevõtetel, mis ei täida määruses (EÜ) nr 852/2004 sätestatud struktuurinõudeid, ajutiselt vastu võtta ja töödelda toorpiimasaadetisi, mis ei vasta määruses (EÜ) nr 853/2004 sätestatud asjakohastele hügieeninõuetele (edaspidi “nõuetele mittevastav piim”).

(6) Piimatootmismajandid, mis ei täida määruses (EÜ) nr 853/2004 sätestatud hügieeninõudeid, ja piimatöötlemisettevõtted, mis ei täida määruses (EÜ) nr 852/2004 sätestatud struktuurinõudeid, asuvad üle kogu Rumeenia territooriumi. Seega võtavad teatavad nõuetele vastavad ettevõtted vastu toorpiima, mis on vastavuses määruses (EÜ) nr 853/2004 sätestatud asjakohaste hügieeninõuetega (“nõuetele vastav piim”) ning ka nõuetele mittevastavat piima. Seega tuleks nõuetele vastavatest ettevõtetest pärit lõpptooteid turustada ainult Rumeenias. Lisaks tuleks käesolevas otsuses sätestada kõnealuste nõuetele vastavate ettevõtete loetelu.

(7) Lisaks kavatsevad teatavad nõuetele vastavad ettevõtted töödelda nõuetele vastavat ja mittevastavat piima eraldi. Seepärast on vaja sätestada tingimused sellise piima kogumise ja töötlemise ning sellest piimast valmistatud lõpptoodete turustamise kohta. Samuti on käesolevas otsuses vaja esitada käesolevas määruses kõnealuste nõuetele vastavate ettevõtete loetelu, mis töötlevad nimetatud kahte sorti piima.

(8) Üleminekuperioodi tuleks piirata 18 kuuga. Rumeenia piimasektori olukord tuleks uuesti läbi vaadata enne nimetatud perioodi lõppu. Seega on asjakohane, et Rumeenia esitab komisjonile aastaaruanded nõuetele vastavatele ettevõtetele toorpiima tarnivate piimatootmismajandite ajakohastamise edusammude kohta.

(9) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Nõuetele vastavate asutuste loetelu

Käesoleva otsuse lisa I ja II peatükis on sätestatud loetelu Rumeenia piimatöötlemisettevõtetest, mis on vastavuses määruse (EÜ) nr 852/2004 II lisa II peatüki (“nõuetele vastav ettevõte”) kohaste struktuurinõuetega (“nõuetele vastav ettevõte”) ja neil on lubatud vastu võtta ja töödelda toorpiima, mis ei ole vastavuses määruse (EÜ) nr 853/2004 III lisa IX jao I peatüki III osa ja II peatüki III osaga (“nõuetele mittevastav piim”).

Artikkel 2

Nõuetele mittevastava piima saadetised ja töötlemine lisa I peatükis loetletud nõuetele vastavates ettevõtete

1. Käesoleva otsuse lisa I peatükis loetletud nõuetele vastavad ettevõtted võivad vastu võtta ja töödelda nõuetele mittevastavat toorpiima.

2. Niikaua kui lõikes 1 osutatud ettevõtted saavad kasu nimetatud lõikes sätestatust, võib lisa I peatükis loetletud nõuetele vastavatest ettevõtetest pärit tooteid:

a) turustada ainult siseturul või kasutada edasiseks töötlemiseks lisa I peatükis loetletud muudes nõuetele vastavates ettevõtetes, sõltumata turustamiskuupäevast;

b) nendel toodetel peab olema määruse (EÜ) nr 853/2004 artiklis 5 sätestatust erinev tunnusmärk.

Artikkel 3

Nõuetele vastava ja mittevastava piima saadetised ja töötlemine lisa II peatükis loetletud nõuetele vastavates ettevõtetes.

Käesoleva otsuse lisa II peatükis loetletud nõuetele vastavad ettevõtted võivad vastu võtta ja töödelda toorpiima, mis on vastavuses määruse (EÜ) nr 853/2004 III lisa IX jao II peatüki II osas sätestatud nõuetega (“nõuetele vastav piim”), ja nõuetele mittevastavat piima eraldi tootmisliinidel eeldusel, et selliste ettevõtete toidukäitlejad:

a) on vastavuses määruse (EÜ) nr 852/2004 artikliga 5;

b) tõendavad oma suutlikkust täita järgmisi tingimusi, sealhulgas eraldi tootmisliinide määramine: i) võtta kõiki vajalikke meetmeid, et täita nõuetekohaselt ettevõttesisest toorpiima eraldamise menetlust, (alates piima kogumisest kuni tootmise lõpp-etapini), mis hõlmab piima kogumist, nõuetele vastava ja mittevastava piima eraldi ladustamist ja töötlemist ning nende piimatoodete eripakendamist ja märgistamist, sõltumata sellest, kas nad on valmistatud nõuetele vastavast või mittevastavast piimast, samuti sellise piima eraldi ladustamist; ii) luua menetlus, mis võimaldab tagada tooraine liikumise jälgitavuse, sealhulgas vajalikud dokumentaalsed tõendid toodete liikumise kohta ja raamatupidamisandmed toodete kohta, ning kontrollida nõuetele vastava ja mittevastava piima vastavust toodetud piimatoodete sortidele; iii) kuumutada kogu toorpiima 15 sekundi jooksul vähemalt temperatuuril 71,7 °C; iv) võtta kõiki vajalikke meetmeid tagamaks, et määruse (EÜ) nr 853/2004 II lisa I jaos osutatud tunnusmärke ei kasutata petturlikult.

Artikkel 4

Rumeenia pädevate ametiasutuste kohustused lisa II peatükis loetletud nõuetele vastavate ettevõtete suhtes

1. Rumeenia pädevad ametiasutused:

a) tagavad, et lisa II peatükis loetletud nõuetele vastavate ettevõtete toidukäitlejad võtavad kõiki meetmeid, et täita nõuetekohaselt ettevõttesisest toorpiima ja piimatoodete eraldamise menetlust;

b) teevad teste ja etteteatamata kontrollkäike seoses toorpiima ja piimatoodete eraldamise nõude täitmisega lisa I peatükis loetletud nõuetele vastavates ettevõtetes;

c) testivad heakskiidetud laboratooriumides käesoleva otsuse lisa II peatükis loetletud nõuetele vastavatest ettevõtetest pärit toorpiima ja lõpptooteid, et kontrollida nende vastavust määruse (EÜ) nr 853/2004 III lisa IX jao II peatüki nõuetele, sealhulgas piimatoodete mikrobioloogilistele kriteeriumidele.

2. Lisa II peatükis loetletud nõuetele vastavatest ettevõtetest pärit piima ja piimatooteid, mida on töödeldud nõuetele mittevastavast toorpiimast, võib turustada ainult siseturul või kasutada edasisel töötlemisel muudes sellistes ettevõtetes või ettevõtetes, mis on loetletud I peatükis ja kannavad erinevat tunnusmärki erinevalt neist, mis erineb määruse (EÜ) nr 853/2004 artikli 5 lõikes 1 sätestatutest.

3. Ainult neid piimatooteid, mis on toodetud käesoleva otsuse lisa II peatükis loetletud nõuetele vastavates ettevõtetes ja mis täidavad määruse (EÜ) 853/2004 III lisa IX jaos sätestatud nõudeid, võib turustada kui nimetatud sätete kohaselt nõuetele vastavaid tooteid.

Artikkel 5

Nõuetele vastavus ja aruanded

1. Rumeenia tagab käesoleva otsuse artikli 2 lõikes 1 osutatud piimatootmismajandite järk-järgulise vastavusseviimise määruse (EÜ) nr 853/2004 II lisa IX jao I peatüki II ja III osas sätestatud nõuetega.

2. Rumeenia esitab komisjonile aastaaruanded piimatootmismajandite ja piimakogumissüsteemide ajakohastamise edusammude kohta.

Artikkel 6

Käesoleva otsuse artiklites 3 ja 4 osutatud tingimustele vastavalt toodetud piimale ja piimatoodetele võib anda toetust ainult Nõukogu määruse (EÜ) nr 1255/1999 (3) I jaotise II ja III peatüki (v.a artikkel 11) ja II jaotise alusel, kui piim ja piimatooted on märgistatud määruse (EÜ) nr 853/2004 II lisa I jaos nimetatud ovaalse tunnusmärgiga.

Artikkel7

Kohaldamine

Käesolev otsus jõustub Bulgaaria ja Rumeenia ühinemislepingu jõustumise korral selle jõustumispäeval.

Käesolevat otsust kohaldatakse 30. juunini 2008.

Artikkel 8

Adressaat

Käesolev otsus on adresseeritud liikmesriikidele.

Brüssel, 22. detsember 2006 Komisjoni nimel komisjoni liige Markos KYPRIANOU

(1) ELT L 139, 30.4.2004, lk 1.

(2) ELT L 139, 30.4.2004, lk 55. Määrust on viimati muudetud komisjoni määrusega (EÜ) nr 1662/2006 (ELT L 320, 18.11.2006, lk 1).

(3) EÜT L 160, 26.6.1999, lk 48. Määrust on viimati muudetud määrusega (EÜ) nr 1913/2005 (ELT L 307, 25.11.2005, lk 2).